เร่งประชาสัมพันธ์ให้ประชาชนแยกทิ้งขยะติดเชื้ออย่างถูกวิธี ตั้งจุดทิ้งขยะติดเชื้อ นำไปกำจัดอย่างถูกต้อง
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า จากสถานการณ์แพร่ระบาดโควิด-19 ที่ผ่านมากรุงเทพมหานครได้จัดหาถังขยะติดเชื้อ สำหรับอำนวยความสะดวกให้กับประชาชนในการทิ้งขยะหน้ากากอนามัยและชุดทดสอบแอนติเจน (Antigen Test Kit) โดยตั้งวางในหมู่บ้าน ชุมชน โรงเรียน วัด มัสยิด รวมถึงในพื้นที่สาธารณะและหน่วยงานสังกัดกรุงเทพมหานคร อาทิ โรงพยาบาล  ศูนย์กีฬา ศูนย์เยาวชน ในสังกัดกรุงเทพมหานคร  รวมถึงบริเวณตลาดและหน้าห้างสรรพสินค้า พร้อมจัดทำสื่อประชาสัมพันธ์ (infographic) แนะนำวิธีทิ้งชุดทดสอบแอนติเจนและหน้ากากอนามัยที่ใช้แล้ว เพื่อสร้างความรู้ ความเข้าใจ ให้ประชาชนทราบวิธีการคัดแยกและทิ้งชุดทดสอบแอนติเจนและหน้ากากอนามัยใช้แล้วออกจากขยะทั่วไปในครัวเรือน ชุมชน อย่างถูกวิธี สำหรับการบริหารจัดการขยะติดเชื้อทั่วไปและขยะติดเชื้อโควิด-19 จากสถานพยาบาลในพื้นที่กรุงเทพมหานครสถานที่กักตัวของรัฐ โรงแรมทางเลือกสำหรับผู้กักตัว หอผู้ป่วยเฉพาะกิจ (Hospitel) โรงพยาบาลสนามและสถานที่แยกกักตัวในชุมชน (Community Isolation) ได้จ้างบริษัท กรุงเทพธนาคม จำกัด ในการเก็บรวบรวมและนำไปกำจัดด้วยวิธีการเผาที่เตาเผามูลฝอยติดเชื้อที่ศูนย์กำจัดมูลฝอยอ่อนนุชและหนองแขม ในส่วนของขยะติดเชื้อโควิด-19 จากผู้ป่วยในครัวเรือน ชุมชน สำนักงานเขตจะจัดเจ้าหน้าที่ชุดเฉพาะกิจในการจัดเก็บ และประสานบริษัท กรุงเทพธนาคม จำกัด เก็บรวบรวมและนำไปกำจัด ซึ่งได้ประสานทำความเข้าใจพร้อมให้ความรู้แก่ประชาชนในการคัดแยกขยะตามแนวทางการจัดการขยะจากสถานที่แยกกักตัวที่บ้าน (Home Isolation) เพื่อการเก็บรวบรวม ขนส่ง และการกำจัดตามหลักสุขาภิบาลต่อไป